**Β. ΤΟ ΕΚΠΑΙΔΕΥΤΙΚΟ ΤΑΞΙΔΙ ΣΤΗΝ ΠΟΛΩΝΙΑ [ ΚΡΑΚΟΒΙΑ – ΑΟΥΣΒΙΤΣ – ΒΑΡΣΟΒΙΑ ] 26-3-2017 – 29-3-2017**

**ΑΟΥΣΒΙΤΣ**

Η επίσκεψή μας στα στρατόπεδα συγκέντρωσης Άουσβιτς I και Άουσβιτς Μπίρκεναου, του μεγαλύτερου νεκροταφείου του κόσμου αλλά και της πιο μαύρης σελίδας της ανθρωπότητας, ήταν εμβληματική. Συναισθήματα φρίκης και θλίψης μας πλημμύρισαν… Νιώσαμε σαν να μπαίναμε σε ναό…

Αυθεντικά ντοκουμέντα, φωτογραφίες, προσωπικά αντικείμενα, κτίρια, το βαγόνι του τρένου, τα γκρεμισμένα κρεματόρια μας έκαναν να αισθανθούμε την απουσία της ζωής σε αυτό το κομμάτι γης…

Νιώθω πολύ ευγνώμων που βρέθηκα εκεί, και θεωρώ πως όλοι οι άνθρωποι οφείλουν κάποια στιγμή να πάνε να προσκυνήσουν στο Άουσβιτς· είναι ένα προσκύνημα που μπορεί να αλλάξει τον τρόπο της ζωής τους!

**Ανδριανή Νικολάου Γ2**

**ΑΚΟΛΟΥΘΕΙ VIDEO ΑΠΟ ΤΗΝ ΕΠΙΣΚΕΨΗ ΣΤΟ ΑΟΥΣΒΙΤΣ**

**ΟΙ ΥΠΟΛΟΙΠΕΣ ΗΜΕΡΕΣ**

Το ξυπνητήρι χτύπησε στις τέσσερις και μισή. Τα πράγματα όλα έτοιμα και οι φωτογραφικές φορτισμένες. Ένα όμορφο ταξίδι άρχιζε !!! Μισοκοιμισμένοι και ενθουσιασμένοι βρεθήκαμε όλοι μαζί και ανεβήκαμε στο πούλμαν για το αεροδρόμιο.

Μετά την άφιξή μας στο αεροδρόμιο της Βαρσοβίας και τη γνωριμία με την ξεναγό μας, την Ιουστίνα, ξεκινήσαμε για την Κρακοβία. Στη διαδρομή πήραμε μια πρώτη γεύση από τα χαρακτηριστικά τοπία της χώρας: μεγάλες πεδιάδες, πράσινο, μονοκατοικίες, πεντακάθαροι δρόμοι και απόλυτη τάξη.

Φτάσαμε στη μαγευτική Κρακοβία το μεσημεράκι με πολύ καλή διάθεση. Η ξενάγησή μας άρχισε από την παλιά πόλη που ήταν σαν να είχε βγει από παραμύθι… η πλατεία Ρίνεκ, οι πανέμορφοι ναοί, τα ιστορικά κτίρια, το Πανεπιστήμιο Γιαγκελονιάν, η κλειστή αγορά, η πρώτη μας γνωριμία με την εβραϊκή συνοικία Καζιμίερζ και η βραδινή μας βόλτα στις όχθες του Βιστούλα μας ενθουσίασαν.

Την επόμενη μέρα η επίσκεψη στα Αλατωρυχεία έγινε ένα από τα αγαπημένα μας κομμάτια του ταξιδιού. Εκεί μάθαμε αναλυτικά για τη διαδικασία εξόρυξης του αλατιού και είδαμε εντυπωσιακούς χώρους φτιαγμένους από αλάτι 135 μέτρα κάτω από τη γη. Ένα μοναδικό ανθρώπινο κατόρθωμα, απόδειξη της ανθρώπινης εσωτερικής δύναμης, του κουράγιου και της εργατικότητας, της σεμνότητας και του πάθους.

Ακολούθησε η περιήγηση στην Παλιά Συναγωγή, στη συναγωγή Ρεμού και στο εβραϊκό νεκροταφείο, όπου γνωρίσαμε καλύτερα τις συνήθειες αλλά και τον τρόπο ζωής των εβραϊκών κοινοτήτων. Στη συνέχεια επισκεφθήκαμε τον παραμυθένιο λόφο Βάβελ με τα ανάκτορα της Κρακοβίας, τον κεντρικό καθολικό ναό, το καμπαναριό από όπου απολαύσαμε την υπέροχη θέα σε ολόκληρη την πόλη.

Την επόμενη ημέρα ξεκινήσαμε νωρίς για την Βαρσοβία. Ανάκτορα, μεγάλα πάρκα, κτίρια με μοναδική αρχιτεκτονική, απέραντοι κήποι, λίμνες, μνημεία, το άγαλμα του Chopin, η έκθεση στο αρχαιολογικό μουσείο με τις σπάνιες τοιχογραφίες από τη Νουβία, το σπίτι – μουσείο της Μαρίας Κιουρί … και τέλος η παλιά πόλη της Βαρσοβίας… Κι αυτή παραμυθένια!!!

Όμως και το μοντέρνο κομμάτι της με τους ψηλούς ουρανοξύστες, μας εντυπωσίασε. Θύμιζε τη Νέα Υόρκη που βλέπουμε στις ταινίες… τα δωμάτιά μας στο ξενοδοχείο ήταν στον 20ο όροφο!!!!!

Στη βραδινή μας βόλτα θαυμάσαμε το φωτισμένο πύργο του Στάλιν, την Όπερα και άλλα ξεχωριστά κτίρια, ενώ καταλήξαμε σε ένα όμορφο μαγαζάκι στην παλιά πόλη. Στην πλατεία της μας περίμενε μια αναπάντεχη έκπληξη. Κάποιοι καλλιτέχνες μέσω ενός προτζέκτορα και ενός ΗΥ ζωγράφιζαν πάνω στα σπίτια με εκπληκτικά χρώματα. Ήταν ένα θέαμα μοναδικό!!!!

Το τελευταίο πρωί ήταν αφιερωμένο στο γκέτο της Βαρσοβίας. Επισκεφθήκαμε το μνημείο και είδαμε το μουσείο για τους Εβραίους της Πολωνίας στο χώρο της εξέγερσης του γκέτο.

Μετά τα τελευταία ψώνια στο αεροδρόμιο για να ξοδέψουμε τα σλότι που μας είχαν περισσέψει, αποχαιρετήσαμε την πανέμορφη Πολωνία με μεγάλη λύπη… Η σκέψη μας ανατρέχει καθημερινά από τότε σε αυτά που είδαμε και μάθαμε στο καλύτερο ταξίδι της ζωής μας!!!

**Ανδριανή Νικολάου Γ2**

**ΑΚΟΛΟΥΘΕΙ VIDEO ΓΙΑ ΤΟ ΤΑΞΙΔΙ ΜΑΣ** ( εκτός του Άουσβιτς για το οποίο έγινε ξεχωριστή μνεία )